اسلام آباد (اے پی پی) بنجائی وزیر ڈٹ بندی، شونداری، اصلاحات اسد عمر پارینے کہ حکومت نا گچین گام گیج و الس نا کنڈآن رکھی گام گیج آتیا عملدرآمد نا گچین بھرم بننگ ءِ، داسکان خطرہ چٹتنے اگہ رکھی گام گیج و احتیاطی تدابیر آتیا عمل کننگتو تو حالیت آک خراب مننگ کیرہ۔ 30 جون اسکان کوروناوائرس نا کیس آتا 2 لکھ 25 ہزار نا لگ بھگ مننگ نا گمان ءِ۔ داخیال آتا درشانی ءِ او جمعہ نادے آ این سی او سی ٹی بنجائی وزیر حوالکاری سینیٹر شبلی فرازتون اوار پریس کانفرنس کرسا کرے۔ بنجائی وزیر ڈٹ بندی اسد عمر پارے کہ چاہندار آتا سلاہ نا رداٹ جون اسکان کوروناوائرس کیس آتا کچ 3 لکھ اسکان سرمننگ نا گمان ظاہر کننگاسس ولے کوروناوائرس کیس آتا ساڑی حالیت آتارداٹ 30 جون اسکان کوروناوائرس کیس آتا کچ 2 لکھ 25 ہزار نا لگ بھگ مننگ نا گمان ءِ۔ اوپارے کہ دا حساب وکتاب نا جاچ آن دا پاش مریک کہ اگہ نن سہی کاریم کینہ تو حالیت آک قابو ٹی مریرہ۔ بنجائی وزیر پارے کہ قوم احساس زمواری نا درشانی ءِ کرے وخت اس کہ حکومت ایس او پی تا خلاف ورزی تیا کارروائی کرے۔ اوپارے کہ نیشنل کمانڈ اینڈ آُپریشن سینٹر آن کوروناغان بچنگ کن راہشون اصول جاری کننگا ہراٹی پرہجوم و السی ہند آتیا ماسک بیننگ ءِ المی گوندنگا۔ این سی او سی 4 جون آ صوبہ غاتے راجی فاصلہ و ماسک بیننگ نا خلاف ورزی آ انتظامی کارروائی کننگ ناپارت کرے۔ غٹ صوبہ غاک دا پارت آتیا عمل کریر۔
